Virallinen lehti nro C 031 , 05/02/1999 s. 0090



KIRJALLINEN KYSYMYS E-1851/98 esittäjä(t): Graham Mather (PPE) komissiolle (12. kesäkuuta 1998) Aihe: Autojen yhtenäismarkkinoiden esteet Aikaisemmin tänä vuonna komissio rankaisi Volkswagenia 102 miljoonan ecun sakolla, koska se oli kieltänyt italialaisia jälleenmyyjiään myymästä autoja itävaltalaisille ja saksalaisille ostajille. Tästä huolimatta kaupan esteet, jotka rajoittavat EU:n kuluttajien vapautta ostaa autoja mistä tahansa jäsenvaltiosta, ovat edelleen voimassa kaikkialla Euroopan unionissa. Brittiläisten kuluttajien vapautta rajoitetaan erityisesti sillä, että he eivät pysty ostamaan muista jäsenvaltioista autoja, joiden ohjauspyörä on oikealla puolella. Lisäksi komissio on viimeisimmässä raportissaan tunnustanut, että jäsenvaltioiden väliset valtavat hintaerot toimivat tehokkaana markkinoiden vapauden esteenä (komission lehdistötiedote IP/98/154, 13. helmikuuta 1998). 1. Onko komissio kanssani samaa mieltä siitä, että tällä alalla yhtenäismarkkinoiden edut kielletään EU:n kuluttajilta yleensä ja Britannian kuluttajilta erityisesti? 2. Uskooko komissio, että autonvalmistajien menettely rikkoo kilpailusääntöjä tai yhtenäismarkkinalainsäädäntöä? 3. Tutkiiko komissio parhaillaan tähän kysymykseen liittyviä valituksia? 4. Tutkiiko komissio tätä kysymystä yleisellä tasolla sen lisäksi, että se seuraa ja antaa kahdesti vuodessa raportin autojen hinnoista Euroopan unionissa? 5. Mitä toimia komissio aikoo ehdottaa tämän kohtuuttoman tilanteen korjaamiseksi? Komission jäsenen Karel Van Miertinkomission puolesta antama vastaus (15. heinäkuuta 1998) Komissio on täysin samaa mieltä arvoisan parlamentinjäsenen kanssa siitä, että markkinoiden avautumisen tulisi lisätä kilpailua ja helpottaa kuluttajien mahdollisuuksia ostaa ajoneuvoja sieltä, missä se on edullisinta yhteisössä. Komissio vahvistaa tämän vapauden perustamissopimuksen 85 artiklan 3 kohdan soveltamisesta moottoriajoneuvojen jälleenmyyntiä ja huoltopalvelua koskevien sopimusten ryhmiin 28 päivänä kesäkuuta 1995 annetussa komission asetuksessa (EY) 1475/95(1). Yhtenäismarkkinoilla toimiva myyjä ei voi torjua kuluttajan ostotarjousta tai pyytää korkeampaa hintaa vain sen vuoksi, että kuluttaja asuu toisessa jäsenvaltiossa. Koska myyjän etujen mukaista on kuitenkin yleensä myydä mahdollisimman paljon, kuluttajan oikeuteen ei liity myyjän velvollisuutta myydä. 1. Komissio yhtyisi varmasti arvoisan parlamentinjäsenen huoleen, jos yhtenäismarkkinoiden edut evättäisiin Euroopan kansalaisilta. Vaikka eräillä kuluttajilla, erityisesti Yhdistyneen kuningaskunnan kansalaisilla, on ollut vaikeuksia ostaa auto ulkomailta, monia tällaisia kauppoja kuitenkin tehdään. 2. EY:n perustamissopimuksen 85 artiklan mukaisesta menettelystä 28 päivänä tammikuuta 1998 tehdyssä komission päätöksessä 98/273/EY(2) (Volkswagen/Audi), johon parlamentinjäsen viittaa, komissio osoittaa, että yhteisön oikeutta rikottiin. 3. Komissio on käsitellyt monia yksityisiltä kuluttajilta tulleita valituksia, jotka liittyvät oikeanpuoleisella ohjauslaitteella varustettujen autojen ostoon. Mercedes-Benzin tehtailla Belgiassa, Saksassa, Espanjassa ja Alankomaissa sekä Opelin tehtaalla Alankomaissa suoritettiin rinnakkaiskauppaan liittyvä tarkastus joulukuussa 1996. Näiden asioiden käsittely on vielä kesken. 4. Autojen hinnoista kahdesti vuodessa annettavan kertomuksen lisäksi komissio seuraa jatkuvasti asetuksen (EY) 1475/95 täytäntöönpanoa. 5. Asetuksen (EY) 1475/95 nojalla komission on laadittava kertomus kyseisen asetuksen toiminnasta ennen vuoden 2000 loppua. Tämän kertomuksen pohjalta tehdään päätös ryhmäpoikkeusasetuksen soveltamisesta tulevaisuudesta. Tietyt eurooppalaiset autonvalmistajat ovat tietoisia markkinoilla esiintyvistä ongelmista ja ovat avanneet puhelinpalvelun niitä kuluttajia varten, joilla on ongelmia ostaessaan autoa ulkomailta. Volkswagen/Audi -päätöksen lisäksi komissio on tehnyt kaksi päätöstä, joissa tuomitaan esteet, joilla vaikeutetaan oikeanpuoleisella ohjauslaitteella varustettujen uusien autojen ostoa muualta kuin Yhdistyneestä kuningaskunnasta(3). Arvoisaa parlamentinjäsentä kehotetaan lisäksi tutustumaan vastauksiin, jotka komissio on aiemmin antanut Peter Skinnerin kirjalliseen kysymykseen P-1957/97 ja Thomas Megahyn(4) kirjalliseen kysymykseen E-2874/91. (1) EYVL L 145, 29.6.1995. (2) EYVL L 124, 25.4.1998. (3) Komission päätös, tehty 25.9.1986, EYVL L 295, 18.10.1986, s. 19; komission päätös, tehty 2.7.1984, EYVL L 107, 2.8.1987, s.11. (4) EYVL C 162, 29.6.1992.